作者:馮取洽
標題:沁園春
內容:問訊柳溪，溪上柳容，胡為帶埃。嘆陽春陡變，孰為披拂，賞音難遇，誰與徘徊。好在湖山，吾容不辱，寄徑垂條豈偶哉。休搖盪，且深根寧極，免俗人猜。何妨傍竹依梅。待青眼春回一笑開。盡攀絲弄葉，效顰施黛，籠韉拂帽，藉陰傳杯。未礙飛綿，一高千丈，風力微時穩下來。天難問，便陶門漢苑，一任安排。